b'\n_START_ARTICLE_\n\xc5\xa0\xc4\x8ditnico spodbujajo\xc4\x8di hormon\n_START_PARAGRAPH_\nTirotropin, \xc5\xa1\xc4\x8ditnico spodbujajo\xc4\x8di hormon ali tiroideo stimulirajo\xc4\x8di hormon (TSH) je hormon , ki spodbuja delovanje \xc5\xa1\xc4\x8ditnice. V \xc5\xa1\xc4\x8ditnici spodbudi spro\xc5\xa1\xc4\x8danje tiroksina (T\xe2\x82\x84), ki se nato pretvori v trijodtironin (T\xe2\x82\x83), slednji pa spodbudi presnovo v skorajda vseh telesnih tkivih. Gre za glikoproteinski hormon, ki ga izlo\xc4\x8dajo tirotropne celice sprednjega re\xc5\xbenja mo\xc5\xbeganskega priveska (hipofize).\n_START_SECTION_\nFiziologija\n_START_PARAGRAPH_\nV hipotalamusu nastaja tiroliberin, ki spodbudi nastajanje TSH v mo\xc5\xbeganskem privesku. Hkrati pa v hipotalamusu nastaja tudi somatostatin, ki ima nasproten u\xc4\x8dinek na mo\xc5\xbeganski prvesek in zavira spro\xc5\xa1\xc4\x8danje TSH. TSH nastaja in se spro\xc5\xa1\xc4\x8da v telesu skozi vse \xc5\xbeivljenje, najvi\xc5\xa1je ravni pa dose\xc5\xbee v obdobju hitre rasti in razvoja organizma._NEWLINE_TSH ima razpolovno dobo okoli ene ure. Ko prispe v celice v \xc5\xa1\xc4\x8ditnici, jih spodbudi k izlo\xc4\x8danju hormona tiroksina (T\xe2\x82\x84), ki pa ima le blag u\xc4\x8dinek na presnovo. T\xe2\x82\x84 se pa v telesu pretvori v trijodtironin (T\xe2\x82\x83), ki predstavlja aktivno obliko hormona in znatno mo\xc4\x8dneje spodbudi presnovo v telesu. Okoli 80\xc2\xa0% T\xe2\x82\x83 nastane iz T\xe2\x82\x84 v jetrih in drugih organih, 20\xc2\xa0% pa v sami \xc5\xa1\xc4\x8ditnici._NEWLINE_Plazemski koncentraciji \xc5\xa1\xc4\x8ditni\xc4\x8dnih hormonov (T\xe2\x82\x83 in T\xe2\x82\x84) uravnavata spro\xc5\xa1\xc4\x8danje TSH iz mo\xc5\xbeganskega priveska po principu negativne povratne zanke. \xc4\x8ce sta plazemski koncentraciji T\xe2\x82\x83 in T\xe2\x82\x84 nizki, se sppro\xc5\xa1\xc4\x8danje TSH iz mo\xc5\xbeganskega priveska spodbudi, in obratno, visoki koncentraciji T\xe2\x82\x83 in T\xe2\x82\x84 zavreta spro\xc5\xa1\xc4\x8danje TSH iz mo\xc5\xbeganskega priveska. Anomalije v koncentracijah TSH, T\xe2\x82\x84 in T\xe2\x82\x83 lahko ka\xc5\xbeejo na bolezen._NEWLINE_Pri klini\xc4\x8dnem vrednotenju laboratorijskih izvidov je pomembno dejstvo, da se TSH izlo\xc4\x8da v pulzih in njegove koncentracije nihajo tako cirkadiano kot ultradiano.\n_START_SECTION_\nReceptor za TSH\n_START_PARAGRAPH_\nReceptorji za TSH se nahajajo predvsem v folikularnih celicah \xc5\xa1\xc4\x8ditnice. Po vezavi TSH na receptor za TSH se spodbudita tvorba in spro\xc5\xa1\xc4\x8danje T\xe2\x82\x83 (in posledi\xc4\x8dno T\xe2\x82\x84). Pri tem se spodbudi \xc5\xa1est korakov sinteze \xc5\xa1\xc4\x8ditni\xc4\x8dnih hormonov: (1) Navzgornja regulacija aktivnosti natrijevega jodidnega simporterja v bazolateralni membrani folikularnih celic, pri \xc4\x8demer pride do pove\xc4\x8danja znotrajceli\xc4\x8dne koncentracije joda. (2) Spodbujanje jodiranja tiroglobulina v folikularnem lumnu, ki predstavlja predhodni\xc5\xa1ko beljakovino \xc5\xa1\xc4\x8ditni\xc4\x8dnih hormonov. (3) Spodbujanje konjugacije jodiranih tirozinskih ostankov, kar vodi v tvorbo tiroksina (T\xe2\x82\x84) in trijodtironina (T\xe2\x82\x83), novonastali hormoni ostanejo pritrjeni na tiroglobulinsko beljakovino. (4) Spodbujanje endocitoze jodirane tiroglobulinske molekule preko apikalne membrane nazaj v folikularno celico. (5) Spodbujanje proteolize jodiranega tiroglobulina, pri \xc4\x8demer se sprostijo proste molekule T\xe2\x82\x84in T\xe2\x82\x83. (6) Izlo\xc4\x8danje T\xe2\x82\x84 in T\xe2\x82\x83 preko bazolateralne membrane folikularnih celic v krvni obtok, pri \xc4\x8demer mehanizem \xc5\xa1e ni povsem pojasnjen._NEWLINE_Basedowovo bolezen povzro\xc4\x8dajo spodbujajo\xc4\x8da protitelesa za receptorje za TSH, ki opona\xc5\xa1ajo TSH. Nadalje tudi hCG izkazuje delno navzkri\xc5\xbeno aktivnost na receptorjih za TSH in zato lahko spodbudi nastajanje \xc5\xa1\xc4\x8ditni\xc4\x8dnih hormonov. Posledi\xc4\x8dno lahko dalj \xc4\x8dasa trajajo\xc4\x8de zvi\xc5\xa1ane koncentracije hCG med nose\xc4\x8dnostjo povzro\xc4\x8dijo prehoden hipertiroidizem. Po istem mehanizmu povzro\xc4\x8dijo trofoblastni tumorji pove\xc4\x8dano izlo\xc4\x8danje \xc5\xa1\xc4\x8ditni\xc4\x8dnih hormonov.'